Valikut on muidugi igasugust. On lääne tüüpi einelaid, sõin ühe lõuna mingis segastiili kohas, kus olid saadaval Belgia õlled  Leffe, Duvel jne ja suur valik erinevaid Mehhiko omi, isegi Tšehhi õlu oli nimekirjas. Jaapanis olles oleks siiski olnud patt võtta midagi muud peale kohaliku (Asahi, Kirin või Sapporo). Tallinnaski võidukäiku alustanud döner kebab oli ka Tokyos mitmel pool putkadest saadaval. Nägin ka McDonald's, Wendy's, KFC jne kette, nii et poleks imestanud isegi Hesburgeri üle. Starbucks oli igal pool paksult rahvast täis. Tokyo hotelli hommikusöögi juurde antav kohvi oli paras lurr, aga see-eest leidus samas kõrval  pisike euroopalik kohvik, kus edu valem oli küsida toodet nimega "German coffee au lait".